**Številka: 023/2024/2060/900**

**Datum: 24. 4. 2024**

Na podlagi 17. točke drugega odstavka 330. člena Statuta Univerze v Mariboru (Statut UM-UPB14, Uradni list RS, št. 100/23 in 31/24) in tretjega in petega odstavka 21. člena Zakona o visokem šolstvu (ZViS-UPB7, Ur. l. RS, št. 32/2012 s sprem. in dop. do 102/23), 10. točke četrtega odstavka 2. člena Splošnega akta o sestavi, volitvah, oblikovanju in delovanju Senatov članic Univerze v Mariboru (Obvestila UM, št. XXVI - 3 - 2008 UPB1 s sprem. in dop. do XL-11-2022) ter zaradi poteka mandata članov v Senatu Univerze v Mariboru Fakultete za zdravstvene vede iz vrst študentov izdaja dekanica Univerze v Mariboru, Fakultete za zdravstvene vede, izr. prof. dr. Mateja Lorber naslednji

# **SKLEP**

# **o razpisu volitev članov Senata Univerze v Mariboru Fakultete za zdravstvene vede**

# **iz vrst študentov**

**I.**

**(pravna podlaga)**

Senat članice univerze je strokovni organ članice univerze, ki ga sestavljajo visokošolski učitelji in znanstveni delavci, ki so zaposleni na Univerzi v Mariboru. Praviloma sestavljajo senat članice visokošolski učitelji in znanstveni delavci, ki zasedajo delovno mesto, sistemizirano v okviru članice. Število članov Senata se določi s splošnim aktom iz 312. člena Statuta UM (prvi odstavek 311. člena Statuta Univerze v Mariboru).

Člane Senata članice, ki so visokošolski učitelji ali znanstveni delavci, voli Akademski zbor članice tako, da so enakopravno in ustrezno zastopane vse znanstvene in umetniške discipline in strokovna in študijska področja članice (drugi odstavek 311. člena Statuta Univerze v Mariboru).

Senat Fakultete za zdravstvene vede je sestavljen iz 9 članov iz vrst visokošolskih učiteljev in znanstvenih delavcev, 3 članov iz vrst študentov in dekana, ki je član po funkciji.

V Senat članice se izvolijo tudi predstavniki študentov, ki morajo imeti status študenta, tako da ima Senat članice najmanj eno petino izvoljenih članov študentov (tretji odstavek 311. člena Statuta Univerze v Mariboru).

Člane Senata članice, ki so predstavniki študentov, volijo študenti, ki so člani Akademskega zbora članice (šesti odstavek 310. člena Statuta Univerze v Mariboru).

Mandatna doba članov Senata članice iz vrst visokošolskih učiteljev traja štiri leta, mandatna doba članov Senata članice iz vrst študentov traja eno leto. Ista oseba je lahko po poteku mandata ponovno izvoljena v Senat članice univerze (prvi odstavek 313. člena Statuta Univerze v Mariboru).

Če je posameznemu predstavniku predčasno potekel mandat v Senatu članice Univerze, izvolijo tisti, ki so ga izvolili, novega predstavnika (tretji odstavek 313. člena Statuta Univerze v Mariboru).

**II.**

**(volitve članov v Senat Univerze v Mariboru Fakultete za zdravstvene vede iz vrst študentov)**

Volitve predstavnika študentov v Senat članice so tajne. Volitve opravi Akademski zbor Univerze v Mariboru, Fakultete za zdravstvene vede, s tajnim glasovanjem izmed kandidatov, ki so prijavili svojo kandidaturo v predpisanem roku.

V Senat Univerze v Mariboru Fakultete za zdravstvene vede se voli **3 člane iz vrst študentov.**

Novi izvoljeni člani Senata Univerze v Mariboru Fakultete za zdravstvene vede iz vrst študentov imajo mandatno dobo od **10. 6. 2024 do 9. 6. 2025.**

**III.**

**(kandidiranje za člana Senata Univerze v Mariboru Fakultete za zdravstvene vede iz vrst študentov)**

Pravico kandidirati oz. biti voljen ima vsak študent s statusom študenta na Univerzi v Mariboru, Fakulteti za zdravstvene vede. Kandidaturo lahko vloži vsak študent, ki izpolnjuje pogoje v skladu z določili Statuta Univerze v Mariboru in Splošnega akta o sestavi, volitvah, oblikovanju in delovanju Senatov članic Univerze v Mariboru.

**Kandidat vloži svojo kandidaturo na predpisanem obrazcu za kandidaturo, ki je priloga tega sklepa ter obvezno priloži potrdilo o vpisu.**

**Kandidaturo je potrebno oddati najkasneje do 16. 5. 2024 do 11.00 ure** v zaprti kuverti na naslov:

**Univerza v Mariboru**

**Fakulteta za zdravstvene vede**

**Žitna ulica 15**

**2000 Maribor**

**s pripisom: »Kandidatura za člana Senata UM FZV iz vrst študentov – ne odpiraj.«**

Kandidatura, ki bo dostavljena v tajništvo Univerze v Mariboru Fakultete za zdravstvene vede po **16. 5. 2024**  **po 11.00 uri**, se ne bo obravnavala kot kandidatura za člana Senata Univerze v Mariboru Fakultete za zdravstvene vede iz vrst študentov.

**IV.**

**(Komisija za pregled kandidatur)**

Dekanica Univerze v Mariboru, Fakultete za zdravstvene vede, imenuje Komisijo za pregled kandidatur sestavljeno iz treh članov, od katerih mora biti vsaj en študent. Člani Komisije za pregled kandidatur ne smejo biti kandidati na volitvah.

Komisija za pregled kandidaturse sestane dne **16. 5. 2024 po 11.00 uri,** pregleda in preveri, ali so kandidature vložene v predpisanem roku ter ali posamezni kandidati izpolnjujejo predpisane pogoje za kandidiranje. Nepravočasne kandidature komisija z odločbo zavrže, nepopolne ali kako drugače nepravilne pa zavrne.

Komisija za pregled kandidatur pripravi seznam kandidatov, ki imajo popolno kandidaturo, seznam kandidatov, ki imajo nepopolno kandidaturo in seznam kandidatov, ki imajo nepravočasno kandidaturo. Izdelane sezname ter vložene kandidature odstopi Komisiji za pritožbe.

V primeru, ko Komisija za pregled kandidatur ugotovi, da je posamezna kandidatura nepopolna ali kako drugače nepravilna, vendar pa je pravočasna, od kandidata zahteva dopolnitev vloge najkasneje **do 21. 5. 2024 do 11.00** **ure.** Komisija za pregled kandidatur v primeru izdaje odločbe oziroma zahteve za dopolnitev vloge le-to javno objavi na spletnih straneh dne 16. 5. 2024. Šteje se, da je kandidat s tem obveščen o izdaji odločbe oziroma zahtevi za dopolnitev vloge.

**V.**

**(ugovor kandidata in delo Komisije za pritožbe)**

Dekanica Univerze v Mariboru, Fakultete za zdravstvene vede, imenuje Komisijo za pritožbe sestavljeno iz treh članov, od katerih mora biti vsaj en študent. Člani Komisije za pritožbe ne smejo biti kandidati na volitvah. Član Komisije za pregled kandidatur ne sme biti član Komisije za pritožbe.

V primerih, ko je Komisija za pregled kandidatur izdala odločbo, s katero je zavrgla ali zavrnila kandidaturo, se lahko vloži obrazložen ugovor oziroma dopolnitev kandidature zoper to odločbo **do 21. 5. 2024 do 11.00 ure.**

V primeru, da je bila kandidatura vložena pravočasno in je ustrezno dopolnjena tako, da izpolnjuje predpisane pogoje, Komisija za pritožbe ugodi ugovoru in kandidata uvrsti na seznam popolnih kandidatur.

Kandidatura pa bo zavrnjena kot nepopolna, če ne bo dopolnjena, ali če bo sicer dopolnjena, vendar tudi po tem ne ustreza predpisanim pogojem.

O vsakem ugovoru Komisija za pritožbe dokončno odloči. V primeru, da mu ugodi, o tem izda sklep. V primeru, da ugovoru ne ugodi, pa kandidaturo zavrne z odločbo ali zavrže s sklepom.

Komisija za pritožbe opravi dne **21. 5. 2024 po 11.00 uri** naslednje naloge:

* dokončno odloči o vloženih ugovorih in o dopolnitvah kandidatur,
* izdela seznam kandidatov za člane Senata Univerze v Mariboru Fakultete za zdravstvene vede iz vrst študentov,
* izdela glasovnico in z žrebom določi vrstni red kandidatov na glasovnici,
* izdela obrazec zapisnika o poteku in rezultatih glasovanja,
* posreduje gradivo (glasovnice in obrazec zapisnika o poteku in rezultatih glasovanja) predsedniku Akademskega zbora.

V primeru samo enega kandidata za člana Senata Univerze v Mariboru, Fakultete za zdravstvene vede, se glasovnica oblikuje tako, da se zapiše sklep z imenom in priimkom kandidata, ter besedici »ZA« ali »PROTI«. V tem primeru je kandidat izvoljen, če prejme večino glasov navzočih študentov članov Akademskega zbora Univerze v Mariboru, Fakultete za zdravstvene vede.

**VI.**

**(izvedba volitev)**

Volitve za predstavnike študentov v Senatu Univerze v Mariboru Fakultete za zdravstvene vede se izvedejo med **27. 5. 2024 in 7. 6. 2024** na seji Akademskega zbora Univerze v Mariboru, Fakultete za zdravstvene vede.

Predstavnika študentov v senat se voli z navadno večino glasov volilnih upravičencev. Izvoljeni so tisti kandidati, ki so po zaporednem vrstnem redu dobili največ glasov.

Volilni upravičenci so študenti, ki so člani Akademskega zbora Univerze v Mariboru, Fakultete za zdravstvene vede. Za sam potek volitev na Akademskem zboru Univerze v Mariboru, Fakultete za zdravstvene vede, se na seji imenuje petčlanska volilna komisija izmed članov Akademskega zbora Univerze v Mariboru, Fakultete za zdravstvene vede, od katerih so trije člani volilne komisije iz vrst študentov.

V primeru, da je več kandidatov za zadnje mesto dobilo enako število glasov, se v drugem krogu glasovanje med temi kandidati ponovi na isti seji. Na seji Akademskega zbora Univerze v Mariboru, Fakultete za zdravstvene vede, se izvede žrebanje kandidatov na glasovnici, izdelajo glasovnice in izvede volitve med kandidati, ki so dobili enako število glasov. Izvoljeni so kandidati, ki so dobili največ glasov. Če se tudi v tem primeru zgodi, da je več kandidatov za zadnje mesto dobilo enako število glasov, se na seji Akademskega zbora Univerze v Mariboru, Fakultete za zdravstvene vede, izmed teh kandidatov izvede žrebanje.

Volilna komisija ugotovi volilni rezultat in sestavi o rezultatih zapisnik. Predsednik volilne komisije ugotovi izid glasovanja in ga razglasi.

**VII.**

**(pravila v postopku)**

V postopkih, ki so določeni s tem sklepom, ima upravičena oseba, ki jo določa ta sklep, pravico podati pisni ugovor Komisiji za pritožbe. Odločitev Komisije za pritožbe je dokončna.

Roki, ki so določeni s tem sklepom oz. na osnovi tega razpisa so prekluzivni, kar pomeni, da zamuda rokov pri vložitvi kandidatur, ali pravnih sredstev (pritožb in ugovorov) pomeni izgubo pravice do vložitve kandidature ali pravnega sredstva. Vrnitev v prejšnje stanje v tem postopku ni mogoča, pravila in določbe Zakona o splošnem upravnem postopku se v tem postopku ne uporabljajo.

Vložitev morebitnega pravnega sredstva ne zadrži postopkov izvedbe volitev. Zoper ta sklep ni pritožbe.

**VIII.**

**(javna objava sklepa)**

Ta sklep se javno objavi na oglasni deski Univerze v Mariboru Fakultete za zdravstvene vede in spletnem portalu Univerze v Mariboru, Fakultete za zdravstvene vede, ter stopi v veljavo takoj po objavi.

Za objavo sklepa so zadolžene strokovne službe Univerze v Mariboru Fakultete za zdravstvene vede.

|  |  |
| --- | --- |
|  | Dekanica  Izr. prof. dr. Mateja Lorber |

Priloga:

* Izjava kandidata o pristopu h kandidaturi za člana Senata UM FZV
* Rokovnik volitev za člane Senata UM FZV iz študentov